Raiskausepäilyjen määrä kasvanut rajusti Pirkanmaalla: ilmoituksia 62 prosenttia enemmän samaan aikaan viime vuonna

Seksuaalirikoksista tehtyjen ilmoitusten määrässä on tuntuvaa kasvua Pirkanmaalla, kertovat poliisin tilastot. Erityisen iso kasvu näkyy poliisille ilmoitettujen raiskausrikosten määrässä. Pirkanmaalla on tehty raiskausrikosilmoituksia poliisille tämän vuoden tammi-elokuun aikana 62 prosenttia enemmän kuin vastaavana ajankohtana tammi-elokuussa viime vuonna. Lukumääräisesti tämä tarkoittaa 41:tä raiskausepäilyä enemmän. Tämän vuoden tammi-elokuussa Pirkanmaalla on ilmoitettu poliisille 107 raiskauksesta, kun viime vuoden tammi-elokuussa niitä ilmoitettiin 66. Myös lasten seksuaalisista hyväksikäyttöepäilyistä Pirkanmaalla tehtyjen ilmoitusten määrä on kasvanut tammi-elokuun aikana viidenneksellä ja seksuaalirikosilmoitusten kokonaismäärä 30 prosentilla verrattuna vastaavaan ajankohtaan viime vuonna. Lasten seksuaalisia hyväksikäyttöepäilyjä on ilmoitettu Pirkanmaalla poliisille tänä vuonna 98. Seksuaalirikosilmoitusten määrä on kasvamaan päin myös silloin, kun tilastoihin otetaan mukaan vuosi 2017. Useita syitä Sisä-Suomen poliisin rikosylikomisario Ilkka Laasanen arvioi seksuaalirikosten määrän kasvuun olevan useita syitä. – Pirkanmaa kasvaa vahvasti, Tampere on etunenässä kansojen keskittymisessä ja Tampereella on paljon isoja tapahtumia. Lisäksi esimerkiksi opettajien ja muiden viranomaisten kyky havaita ja kynnys ilmoittaa lasten seksuaalista hyväksikäyttöä ja muita seksuaalirikoksia koskevista epäilyistä on madaltunut. Poliisin antamissa tilastoissa on kyse rikosilmoituksista ja -epäilyistä. Ne kaikki eivät johda syytteeseen ja tuomioon. – Kun epäily rikoksesta herää esimerkiksi pienten lasten kertomuksista, on vielä pitkä matka siihen, että epäily osoittautuu aiheelliseksi. Ulkomaalaiset korostuvat epäiltyinä Ilkka Laasanen toteaa, että seksuaalirikoksissa ulkomaalaisten epäiltyjen määrä on tutkitusti yliedustettu. Rikosylikonstaapeli Juha Ahola kertoo, että tammi-elokuussa koko Sisä-Suomen poliisin alueella tapahtuneista raiskausepäilyistä, joissa epäillyn henkilöllisyys on poliisin tiedossa, ulkomaalaisten osuus epäillyistä on 45 prosenttia. Kaikista Sisä-Suomen alueella tammi-elokuussa ilmoitetuista seksuaalirikoksista ulkomaalaisten osuus epäillyistä on 31 prosenttia. Tampereella ulkomaalaisten osuus raiskauksesta epäillyistä tammi-elokuussa on 56 prosenttia ja kaikista seksuaalirikoksesta epäilyistä 50 prosenttia. Luvut ovat suuria, jos niitä verrataan siihen, kuinka paljon ulkomaalaiset muutoin syyllistyvät rikoksiin Suomessa. Kaikista Tampereella ilmoitetuista rikoksista, joissa epäillyn henkilöllisyys on poliisin tiedossa, ulkomaalaisten osuus on vain 3,8 prosenttia. Ulkomaalaisia koskevissa luvuissa ovat mukana kaikki ulkomaan kansalaiset, myös esimerkiksi Suomessa lomailevat. Henkirikosepäilyjä tänä vuonna jo 10 Epäiltyjen henkirikostenkin määrässäkin näyttää olevan Pirkanmaalla kasvua, kun verrataan tämän vuoden tammi-elokuun ja viime vuoden lukuja. Määrissä on kuitenkin suurta vuosittaista vaihtelua, sillä vuonna 2017 henkirikoksia tehtiin Pirkanmaalla 12, vuonna 2018 niitä tehtiin 3 ja tämän vuoden tammi-elokuussa jo 10. Sisä-Suomen poliisi erottuu edukseen, mitä tulee aikaan, jonka poliisi käyttää väkivaltarikoksien tutkintaan. Sisä-Suomen poliisissa tutkintaan on käytetty kaikista poliisilaitoksista vähiten aikaa. Selvitettyjen rikosten määrä verrattuna tutkintaan käytettyihin henkilötyövuosiin on Sisä-Suomen poliisissa paras Länsi-Uusimaan poliisilaitoksen jälkeen. Lue myös: Tältä seksuaalirikostilastot näyttävät Tampereella: Ulkomaalaisten epäiltyjen osuus on kasvanut raiskauksissa ja lapsen seksuaalisissa hyväksikäytöissä viime vuonna